# A vonheur Sant Yehan, de béhani é ras Jesus Mari aveit mam

| ◄ A hloër Mari én nean | A vonheur Sant Yehan, de béhani é ras Jesus Mari aveit mam | Ag er garanté a zeliamb en dout aveit Mari ► |
O MAM me Salvér, péh bonheur aveit Sant Yehan, a p’er choégeas Jesus é verhuel, eit derhel léh Jesus ean-memb én hou quevér !
Ean a zas de vout hou mab ; hui a zas de vout é vam. Ah ! guet ræson en er galhue en aviel en Disciple a oai câret guet Jesus.
É garanté doh Jesus, hac er fidélité dalhable guet péhani é hélias Jesus guenoh bet er halvar, a véritas dehou en avantage caër-zé.
A éellein a ré é væstre divin lausquein guet-ou, én ur verhuel, un héritage preciussoh ? Mæs ehué guet péh grad-vad en er receüas ean !
Respect bras én hou présance, aboeissance de ol hou volantéieu, soin continuel ; ne ancoéhas nitra eit bout fidel d’er græceu en deoai reit Jesus dehou.
A hou tu, péh mercheu a vadeleah hac a garanté ne réoh-hui dehou ! É peb momant ean a santai péh quer bras bonheur oai aveit ou hou cùélet.
O Disciple eurus Jesus, mab eurus en amiaplan hac er santellan ag er mameu ! coutant vehen ag en ol misérieu eit en dout hou ponheur, ag en ol humiliationeu eit en dout hou cloër ; me rehai ol er houronneu ag en doar eit en dout hou tresor.
N’en dé quet en Disciple câret hemb quin en dès Jesus, é verhuel, reit teign aveit mab. A pe laras Jesus dehou chetui hou mam, ha ma laras deign chetui hou mab, ean hou représantai hui hac ol er grechénion.
Mé mès én effet aveit oh, me mab, ém halon ol er santimanteu a garanté a éel ur vam véritable en dout aveit ur mab a zou câret guet-hi.
Asséet bihuein, èl en Disciple câret, èl ur gùir vab péhani a gâr é vam.
Laqueit poén surtout de véritein caranté tinér hou mam, dré ur vuhé divlam ha santel, péhani a reï inour dehi.
O me mam, mar hou ç’ancoéhan jamæs, rezeï men dorn déheu de séhein doh me hosté ! Ma n’en doh perpet présant ém speret, rezeï me zead de staguein doh men guéneu !
Péh bonheur aveit on ma prise guet mam Jesus bout ehué me hani ! Rai eurus vehen pe bligehai guenoh me receu én nombre a hou serviterion bihannan.
Mæs a pe vennet quemér aveit on, dré vadeleah, en hanhue a vam, me receu ha me guemér guet er vrassan joé a me inean, ha guet er santimanteu ag er grad tinerran, en hanhue a vab.
Bout croaidur de Vari ! Ah ! gùel é gueneign en hanhue-zé quer glorius eit ol en hanhueu a inour a glah en dut guet er brassan presse.
Hui a zou me mam ! Péh avantageu précius ne dennein-mé ag er choès-cé e hoès groeit a hanan eit bout hou mab ! Me za devout terrible eit en ihuern memb.
Ingrat èl ma on bet quehet amzér é quevér men Doué, me vérit peb sort punitioneu ; me agré ne véritan na græce na pardon : me espér tout neoah ag é viséricord a pe chongean é oh me mam.
Hui e hoès discoeit é oh me mam én un obtenein deign græceu eit retourn de chervige Doué, ha retournet e mès sincèremant, haval-é gueneign. Continuet hou madeleah ém hevér én un obtenein deign er græce de zerhel mad bet er fin.
Ah ! hou péet aveit ou madeleah ur vam péhani a gonserve attaüe aveit hé hroaidur santimanteu a dinérdæt, memb a pe n’ou mérit quet.
Reit teoh hou ç’hunan, me mam, er gonsolation de ùélet énan ur mab péhani, dré é fidélité de Jesus ha deoh, a vou attaüe digne ag er santimanteu e hoès aveit ou.